CELEX: 32020D0768
Language: ga
Date: 2020-06-09 00:00:00
Title: Cinneadh (AE) 2020/768 ón gComhairle an 9 Meitheamh 2020 lena leasaítear Cinneadh (AE) 2016/915 ón gComhairle a mhéid a bhaineann leis an tréimhse thagartha atá beartaithe a úsáid chun an méadú ar astaíochtaí CO2 a thomhas, chun iarmhairtí phaindéim COVID-19 a chur san áireamh i gcomhthéacs CORSIA

12.6.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 187/10
               
            
         CINNEADH (AE) 2020/768 ÓN GCOMHAIRLE
         an 9 Meitheamh 2020
         lena leasaítear Cinneadh (AE) 2016/915 ón gComhairle a mhéid a bhaineann leis an tréimhse thagartha atá beartaithe a úsáid chun an méadú ar astaíochtaí CO2 a thomhas, chun iarmhairtí phaindéim COVID-19 a chur san áireamh i gcomhthéacs CORSIA
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     In 2016, i Rún A39-3 (“Rún A39-3”) uaidh, chinn an 39ú Comhthionól den Eagraíocht Eitlíochta Sibhialta Idirnáisiúnta (ICAO), arna bunú le Coinbhinsiún Chicago um Eitlíocht Shibhialta Idirnáisiúnta (“an Coinbhinsiún”) beart domhanda margadhbhunaithe a fhorbairt chun astaíochtaí gás ceaptha teasa ón eitlíocht idirnáisiúnta a theorannú do leibhéil 2020. Le Cinneadh (AE) 2016/915 ón gComhairle (1), bunaíodh seasamh an Aontais i leith mhionsaothrú agus ghlacadh an tsásra sin agus a eilimintí mionsonraithe éagsúla.
                  
               
                     (2)
                  
                  
                     An 27 Meitheamh 2018, ag an deichiú cruinniú dá 214ú seisiún, ghlac Comhairle ICAO an chéad eagrán d’Imleabhar IV d’Iarscríbhinn 16 a ghabhann leis an gCoinbhinsiún: na Caighdeáin Idirnáisiúnta agus na Cleachtais Mholta maidir le Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (“CORSIA”). I gcomhréir le Rún A39-3, ar ghabh Rún A40-19, arna ghlacadh ag Comhthionól ICAO le linn an 40ú seisiún dá chuid (“Rún A40-19”) a ionad, bunaítear leis an gCéad Eagrán sin inter alia na luachanna astaíochtaí atá le húsáid chun tosca fáis a ríomh (Toisc Fáis Earnála agus Tosca Fáis na nOibreoirí Aerárthaí araon). Cinntear na luachanna sin mar mheán na n-astaíochtaí CO2 eitlíochta idirnáisiúnta a chumhdaítear ag CORSIA le linn 2019 agus 2020 (ar leibhéal na hearnála agus ar leibhéal na n-oibreoirí aerárthaí aonair).
                  
               
                     (3)
                  
                  
                     Beidh laghdú substaintiúil ar astaíochtaí CO2 ón eitlíocht idirnáisiúnta in 2020 mar thoradh ar phaindéim COVID-19 atá ag dul ar aghaidh go fóill. Dá bhrí sin, beidh mar thoradh uirthi freisin go mbeidh luachanna astaíochtaí CORSIA i bhfad níos lú á n-úsáid chun tosca fáis a ríomh. Mura leasaítear na luachanna sin, d’fhéadfadh sé a bheith mar thoradh ar luachanna astaíochtaí CORSIA i bhfad níos lú a bheith á n-úsáid go mbeadh ceanglais fritháirithe i bhfad níos airde ann, ag brath ar ráta téarnaimh an aerthráchta idirnáisiúnta agus ar fhorbairt astaíochtaí CO2 ón aerthrácht idirnáisiúnta.
                  
               
                     (4)
                  
                  
                     Is dóigh go nglacfaidh, agus go deimhin tá sé tábhachtach go nglacfadh Comhairle ICAO cinneadh ag an 220ú Seisiún a bheidh aici an 8-26 Meitheamh 2020, i ndáil le leasú na luachanna astaíochtaí a úsáidtear chun tosca fáis a ríomh faoi CORSIA, agus chun a bheith níos cruinne, i ndáil leis an tréimhse thagartha atá le cur san áireamh (“an tréimhse bhonnlíne”).
                  
               
                     (5)
                  
                  
                     Ba é a bheadh in aon leasú ar Chaighdeáin Idirnáisiúnta agus ar Chleachtais Mholta CORSIA cinneadh arna dhéanamh ag comhlacht arna chur ar bun le comhaontú agus a bhfuil éifeachtaí dlíthiúla leis de réir bhrí Airteagal 218(9) CFAE.
                  
               
                     (6)
                  
                  
                     Cé go bhfuil tacaíocht chomhsheasmhach tugtha ag an Aontas agus na Ballstáit do sprioc laghdaithe dhomhanda, i ndáil le hastaíochtaí gás ceaptha teasa ón eitlíocht idirnáisiúnta, ar leibhéal nach airde ná leibhéil 2020, is cosúil, agus cúinsí mar atá faoi láthair, gurb é an tagairt do 2019 mar an tréimhse bhonnlíne an tagairt ionadaíoch is cóngaraí is féidir a bheith ann bunaithe ar fhíorshonraí chun aithris a dhéanamh ar sprioc fhadtéarmach ICAO, fás atá neodrach ó thaobh carbóin de a bhaint amach ó 2020 ar aghaidh, mar a bhunaítear i Rún A 39-3. I bhfianaise an mhéid sin, agus d’fhonn tacaíocht leordhóthanach a chaomhnú, chun príomheilimintí dearaidh CORSIA a chaomhnú agus bunaithe ar an bhfaisnéis atá ar fáil faoi láthair, ba cheart glacadh le bliain féilire 2019 mar an tréimhse bhonnlíne.
                  
               
                     (7)
                  
                  
                     Níor cheart tacú leis an rogha mhalartach a tarraingíodh anuas sa díospóireacht reatha, eadhon tréimhsí bhonnlíne éagsúla a bhunú le haghaidh tíortha éagsúla, ag brath ar leibhéal forbartha na dtíortha sin, ar an mbliain a chuaigh siad isteach in CORSIA nó ar chritéir eile. Ba shárú é sin ar phrionsabal an neamh-idirdhealaithe, mar a luaitear é i Rún A40-19 agus d’fhéadfadh sé láithreacht leanúnach CORSIA san fhoirm ina bhfuil sé faoi láthair a chur i mbaol.
                  
               
                     (8)
                  
                  
                     Dá bhrí sin, ba cheart Cinneadh (AE) 2016/915 a leasú chun a chur ar chumas an Aontais agus a Bhallstát glacadh le bliain féilire 2019 mar an tréimhse bhonnlíne.
                  
               
                     (9)
                  
                  
                     Ba cheart do phrionsabal an athbhreithnithe rialta leanúint d’fheidhm a bheith aige. Sa chomhthéacs sin, ba cheart a mheabhrú go bhforáiltear i Rún A40-19 d’athbhreithniú ar CORSIA gach trí bliana. Tá an chéad athbhreithniú le bheith ann in 2022. Dá fhad a thógann sé ar an earnáil na leibhéil tráchta agus astaíochtaí ghaolmhara a bhaint amach a bhí ann roimh an ngéarchéim, is ea is mó ábharthacht an athbhreithnithe sin a mhéid a bhaineann leis na luachanna astaíochtaí a úsáidtear chun tosca fáis a ríomh. I gcás téarnamh mall ar an earnáil eitlíochta, is éard is dóigh a bheidh mar thoradh ar bhonnlíne astaíochtaí 2019 nach mbeidh aon cheanglais fritháirithe ann nó go mbeidh íoscheanglais fritháirithe ann le linn “céim phíolótach” CORSIA (2021-2023). Cuirtear béim ar ábharthacht an athbhreithnithe sin leis an ngá atá le comhsheasmhacht a áirithiú le sprioc mhianaidhme fhadtéarmach i ndáil le laghdú astaíochtaí CO2, ar comhchuí le spriocanna teochta Chomhaontú Pháras, agus beidh an ábharthacht sin le breithniú ag Comhthionól ICAO. D’fhéadfaí a áireamh san athbhreithniú sin, dá mb’ábhartha, sainiú ar an tréimhse bhonnlíne.
                  
               
                     (10)
                  
                  
                     De réir Airteagal 28b(2) agus (3) de Threoir 2003/87/CE ó Pharlaimint na hEorpa agus ón gComhairle (2), laistigh de 12 mhí tar éis do ICAO na hionstraimí ábhartha a ghlacadh agus sula dtiocfaidh an beart margadhbhunaithe domhanda i bhfeidhm, ba cheart don Choimisiún tuarascáil a chur faoi bhráid Pharlaimint na hEorpa agus na Comhairle ina mbreithneoidh sé bealaí chun na hionstraimí sin a chur chun feidhme i ndlí an Aontais trí athbhreithniú a dhéanamh ar an Treoir sin agus ba cheart dó togra a thíolacadh maidir le CORSIA a chur chun feidhme, de réir mar is iomchuí, comhchuí le rannchuidiú na hearnála heitlíochta a áirithiú maidir le gealltanas an Aontais gáis ceaptha teasa a laghdú ar fud an gheilleagair faoi 2030,
                  
               TAR ÉIS AN CINNEADH SEO A GHLACADH:
         
            Airteagal 1
            San Iarscríbhinn a ghabhann le Cinneadh (AE) 2016/915, cuirtear an fhleasc seo a leanas isteach i ndiaidh an dara fleasc:
            
                        “—
                     
                     
                        d’fhonn tionchar phaindéim COVID-19 ar astaíochtaí 2020 a chur san áireamh, glacann an tAontas go ndéanfar leasú ar na luachanna astaíochtaí atá le húsáid chun tosca fáis arna mbunú in CORSIA a ríomh chun tagairt do leibhéil na n-astaíochtaí in 2019;”.
                     
                  
         
            Airteagal 2
            Tiocfaidh an Cinneadh seo i bhfeidhm dáta a ghlactha.
         
         
            Arna dhéanamh sa Bhruiséil, 9 Meitheamh 2020.
            
               
                  Thar ceann na Comhairle
               
               
                  An tUachtarán
               
               A.METELKO-ZGOMBIĆ
            
         
         
            (1)  Cinneadh (AE) 2016/915 ón gComhairle an 30 Bealtaine 2016 maidir leis an seasamh atá le glacadh thar ceann an Aontais Eorpaigh i ndáil leis an ionstraim idirnáisiúnta atá le tarraingt suas laistigh de chomhlachtaí ICAO agus a bhfuil sé beartaithe gurb é a thiocfadh aisti cur chun feidhme birt dhomhanda mhargadhbhunaithe aonair le haghaidh astaíochtaí eitlíochta idirnáisiúnta ó 2020 ar aghaidh (IO L 153, 10.6.2016, lch. 32).
         
            (2)  Treoir 2003/87/CE ó Pharlaimint na hEorpa agus ón gComhairle an 13 Deireadh Fómhair 2003 lena mbunaítear córas i ndáil le trádáil lamháltas i gcomhair astaíochtaí gás ceaptha teasa laistigh den Aontas agus lena leasaítear Treoir 96/61/CE ón gComhairle (IO L 275, 25.10.2003, lch. 32).